
A miRNS-ek diagnosztikai és prognosztikai szerepe a tüdő adenokarcinóma eredetű agyi metasztázisokban

Az agyi metasztázisok (AM) szisztémás rosszindulatú daganatokból származó áttétek. A
tüdődaganat a leggyakoribb primer daganat, amely agyi áttétet képez felnőttekben (a
betegek ~50%-ára jellemző). Ennek legelterjedtebb altípusa a nem-kissejtes tüdődaganatok
csoportjába tartozó tüdő adenokarcinóma (TA), amelyet gyakran társítanak AM
kialakulásával. A daganatdiagnosztikai kutatások kiemelten vizsgálják a kis nem kódoló
miRNS-eket, mivel ezek a génexpresszió poszt-transzkripciós szabályozásán keresztül
számos sejtes útvonalat befolyásolnak. A miRNS-ek onkomiR-ként vagy
tumorszuppresszorként is funkcionálhatnak, ugyanakkor deregulációjuk összefügg a
daganatok kialakulásával és progressziójával, így potenciális biomarkerekké válhatnak a
tumordiagnosztikában.
A kutatásunk során célunk egy olyan miRNS panel azonosítása volt, amely segíti a TA-AM
és kontroll (I, II grádusú gliómák peritumorális régiója) minták egymástól való megbízható
elkülönítését.
A vizsgálataink során az Új Generációs RNS Szekvenáláshoz (RNS-seq) 6 TA-AM és 6
kontroll szövetmintát, az RT- qPCR-al történő validáláshoz pedig további 31-31
szövetmintát választottunk ki. A szövetminták feltárása MagNaLyser készülékkel történt, a
totálRNS izoláláshoz pedig a miRNeasy Mini Kit-et alkalmaztuk. Az RNS-seq vizsgálat
Illumina NextSeq 500 szekvenáló készülékkel történt az UD Genomed közreműködésével.
Az RNS-seq eredmények kiértékelése az IDEP.96 programmal, a miRNS-központú
hálózatanalízis pedig a miRNet programmal történt. Az RT-qPCR vizsgálat miRCURY
LNA SYBR Green Kit-tel (Qiagen) történt. A szignifikanciát Mann- Whitney U teszttel, a
diagnosztikai hatékonyságot pedig EasyROC és SPSS programmal határoztuk meg.
Az RNS-seq eredményei alapján azonosítottuk az upregulált miRNS-eket a TA-AM
mintákba a kontrollokhoz viszonyítva, továbbá azonosítottuk azok szerepét a
tumorgenezisben és migrációs folyamatokban. A validálásra 4 upregulált miRNS-t (miR196b-5p, miR-130b-3p, miR-210-3p, miR-200c-3p) választottunk ki. RT-qPCR-ral pedig
igazoltuk, hogy a vizsgált miRNS-ek szignifikáns különbséget mutatnak a TA-AM
mintákban a kontrollokhoz viszonyítva (p< 0.0001), valamint meghatároztuk a
diagnosztikai hatékonyságukat (AUC > 0.8). A kiválasztott 4 miRNS kombinált analízise
pedig 1-re növelte az AUC értéket.
Összességében sikeresen kidolgoztunk egy olyan 4 miRNS-ből álló panelt, amely lehetővé
teszi a két vizsgálati csoport megbízható elkülönítését, így potenciális biomarkerként
alkalmazható a TA-AM diagnosztikájában.



